
[bookmark: TextBodyBegin]Parlamentul European,
–	având în vedere cererea procuroarei generale a Republicii Lituania din 16 septembrie 2024 de ridicare a imunității deputatului Petras Gražulis în legătură cu o procedură penală inițiată împotriva sa și anunțată în plen la 24 octombrie 2024,
–	în urma audierii deputatului Petras Gražulis din 18 martie 2025, în conformitate cu articolul 9 alineatul (6) din Regulamentul său de procedură,
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013, 19 decembrie 2019 și 5 iulie 2023[footnoteRef:1], [1:  	Hotărârea Curții de Justiție din 21 octombrie 2008, Marra/De Gregorio și Clemente, C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C-163/10, ECLI:EU:C:2011:543, Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115, Hotărârea Tribunalului din 5 iulie 2023, Puigdemont i Casamajó și alții/Parlamentul, T-272/21, ECLI:EU:T:2023:373.
 	] 

–	având în vedere articolul 62 din Constituția Republicii Lituania,
–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0078/2025),
A.	întrucât, prin scrisoarea din 16 septembrie 2024, procuroarea generală a Republicii Lituania a solicitat ridicarea imunității deputatului Petras Gražulis, în legătură cu o presupusă infracțiune încadrată la articolul 170 alineatul (2) din Codul penal al Republicii Lituania, pentru că a ridiculizat public un grup de persoane și s-a arătat disprețuitor față de ei în virtutea orientării lor sexuale;
B.	întrucât în cerere se afirmă că Petras Gražulis este acuzat că a ținut în public un discurs în care a ridiculizat, denigrat și umilit un grup de persoane și că și-a exprimat disprețul față de ei din cauza orientării lor sexuale în timp ce se afla pe coridoarele Seimas-ului (Parlamentului) Republicii Lituania (denumit în continuare „Seimas”) la 26 mai 2022, la sfârșitul dezbaterii din Seimas pe tema oficializării parteneriatelor civile, în contextul unei discuții cu un cameraman, filmată și difuzată de mass-media; întrucât presupusa infracțiune comisă de Petras Gražulis, în perioada respectivă deputat în Seimas, datează din 2022; întrucât ancheta preliminară a avut loc în 2022 și 2023, iar cazul a fost trimis la Tribunalul Regional Vilnius în ianuarie 2024; întrucât, deși la momentul respectiv Petras Gražulis beneficia de imunitate în calitate de deputat în Seimas, la 16 noiembrie 2023 Seimas-ul și-a dat acordul pentru a demara o acțiune penală împotriva sa;
C.	întrucât Petras Gražulis a fost ales în Parlamentul European la alegerile europene din iunie 2024 și nu era deputat în Parlamentul European la momentul presupusei infracțiuni;
D.	întrucât infracțiunea incriminată și solicitarea aferentă de ridicare a imunității nu au nicio legătură cu vreo opinie exprimată sau cu un vot exprimat de Petras Gražulis în exercitarea funcțiilor sale în sensul articolului 8 din Protocolul nr. 7 privind privilegiile și imunitățile Uniunii Europene;
E.	întrucât, în conformitate cu articolul 9 primul paragraf litera (a) din Protocolul nr. 7 privind privilegiile și imunitățile Uniunii Europene, deputații în Parlamentul European beneficiază, pe teritoriul național, de imunitățile recunoscute membrilor parlamentului propriei țări;
[bookmark: _GoBack]F.	întrucât, potrivit articolului 62 din Constituția Republicii Lituania, „[p]ersoana unui deputat în Seimas este inviolabilă. Un membru al Seimas-ului nu poate fi urmărit penal, nu poate fi reținut și nu poate face obiectul niciunei alte măsuri de restrângere a libertății fără consimțământul Seimas-ului. Un membru al Seimas-ului nu poate fi persecutat pentru voturile exprimate sau pentru discursurile ținute în Seimas. Cu toate acestea, poate fi deferit justiției, în temeiul dreptului comun, pentru injurii sau defăimare”;
G.	întrucât scopul imunității parlamentare este acela de a proteja Parlamentul și pe deputații săi de proceduri judiciare inițiate în legătură cu activități desfășurate în cadrul exercitării funcțiilor parlamentare și care nu pot fi disociate de aceste funcții;
H.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al deputaților, ci o garanție pentru independența Parlamentului în ansamblu și a membrilor săi;
I.	întrucât, în acest caz, Parlamentul nu a putut stabili existența unui fumus persecutionis, adică elemente de fapt din care să rezulte că procedura judiciară în cauză a fost inițiată cu intenția de a submina activitatea politică a deputatului în calitatea sa de deputat în Parlamentul European;
J.	întrucât, pe de o parte, Parlamentul nu poate fi asimilat unei instanțe judecătorești și, pe de altă parte, în contextul unei proceduri de ridicare a imunității, deputatul în cauză nu poate fi considerat „persoană acuzată”[footnoteRef:2], [2:  	Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

1.	hotărăște să ridice imunitatea deputatului Petras Gražulis;
2.	încredințează Președintei sarcina de a transmite imediat prezenta decizie, precum și raportul comisiei competente, autorităților competente ale Republicii Lituania și deputatului Petras Gražulis.

